《再题玉泉山定光塔》
清代·弘历

新晴利穑良欣怀，玉泉秋晓重游来。窣堵初落成宜望，白玉千尺玲珑堆。

山头八方入遥目，极顶自更延远瞩。却为前兹造上层，不必重登意已足。

兹非兹讵前非前，意同目异半与全。塔影风铃幻声色，空诸所有皈青莲。

白云一缕生足底，似是天龙闻法喜。净缘缀景则不无，而我觉未安于此。